1. Il-Kunsill japprova l-ewwel rapport annwali dwar l-Istrateġija tal-Unjoni Ewropea (UE) dwar l-Afganistan 2014-16. L-UE tapprezza l-isforzi magħmula mir-RSUE fl-Afganistan fl-implimentazzjoni tal-istrateġija u tafferma mill-ġdid l-impenn kontinwu tagħha lejn l-għan tal-istrateġija, b'mod partikolari l-iżvilupp tal-istituzzjonijiet tal-Afganistan biex jipprovdu r-reżiljenza meħtieġa biex jissalvagwardjaw il-progress li sar sa issa u tiġi provduta pjattaforma għal stat Afgan aktar effettiv u fl-aħħar mill-aħħar sostenibbli. Il-Kunsill jilqa' l-progress li sar dwar il-Ftehim ta' Kooperazzjoni għas-Sħubija u l-Iżvilupp, l-oqsma wiesgħa ta' kooperazzjoni li jidentifika u l-qafas li ser jipprovdi għal impenn fit-tul mal-Afganistan. 2. L-UE tilqa' l-involviment miftiehem mit-tmexxija Afgana ma' pajjiżi fir-reġjun biex tiżdied il-kooperazzjoni fl-iffaċilitar ta' proċess ta' paċi mmexxi mill-Afgani u li jappartjeni għall-Afgani bħala pedament għall-paċi u l-istabbiltà kemm fl-Afganistan kif ukoll fir-reġjun. L-UE tappella lill-pajjiżi kollha fir-reġjun biex jappoġġaw soluzzjoni inklużiva li tevita l-vjolenza li qed tkompli tikkawża tbatija għal tant Afgani, li tiċħad kull rabta mat-terroriżmu jew gruppi terroristiċi u li tirrispetta d-drittijiet tal-bniedem, b'mod partikolari d-drittijiet tan-nisa u t-tfal. Il-Kunsill jilqa' l-ewwel Djalogu dwar id-Drittijiet tal-Bniedem bejn l-UE u l-Afganistan li sar fil-15 ta' Ġunju 2015. Huwa ta' importanza kbira li d-drittijiet tan-nisa jiġu rispettati bis-sħiħ u li tkun żgurata r-rappreżentanza u l-parteċipazzjoni tan-nisa fil-proċessi politiċi kollha, b'mod partikolari fil-proċess ta' paċi. Il-Kunsill jilqa' t-tnedija tal-Pjan ta' Azzjoni Nazzjonali fit-30 ta' Ġunju għall-implimentazzjoni tar-Riżoluzzjoni 1325 tal-Kunsill tas-Sigurtà tan-NU dwar in-Nisa, il-Paċi u s-Sigurtà. L-UE ser tappoġġa lill-gvern u lis-soċjetà ċivili finanzjarjament u b'mod diplomatiku biex jiġi implimentat il-pjan. Aqra t-test sħiħ tal-konklużjonijiet tal-Kunsill dwar l-Afganistan Ara l-paġna tal-laqgħa